b"\n_START_ARTICLE_\nPomoorid\n_START_PARAGRAPH_\nPomoorid (vene keeles \xd0\xbf\xd0\xbe\xd0\xbc\xd0\xbe\xd1\x80\xd1\x8b 'mere\xc3\xa4\xc3\xa4rsed') on Valge mere kallastel elav venelaste subetnos._NEWLINE_Venemaa 2002. aasta rahvaloendusel m\xc3\xa4\xc3\xa4ratles end pomoorina 6571 inimest, neist 6295 Arhangelski oblasti elanikud, sealhulgas oblasti kuberner Anatoli Jefremov, ja Murmanski oblastis 127 inimest. Venemaa 2010. aasta rahvaloendusel nimetas end pomooriks 3113 inimest, sealhulgas Arhangelski oblastis 2015._NEWLINE_Pomooride nimetus on tulnud Pomorje j\xc3\xa4rgi. Pomorje on Valge mere edelarannik Kemi ja Onega j\xc3\xb5e vahel._NEWLINE_Pomoorid r\xc3\xa4\xc3\xa4givad vene keele pomoori murret. Sellele on omane r\xc3\xb5huta o selge h\xc3\xa4\xc3\xa4ldamine o-na, mitte a-na nagu vene keeles tavaliselt. T\xc3\xa4ish\xc3\xa4\xc3\xa4likute pikkus reedab soome-ugri keelte m\xc3\xb5ju. S\xc3\xb5navaras p\xc3\xa4rineb palju s\xc3\xb5nu vanavene keele novgorodi murdest, aga arvukalt on ka omas\xc3\xb5nu, eriti looduse ja majapidamise kohta. S\xc3\xb5nu on veel laenatud soome-ugri ja skandinaavia keeltest. Pomoori murdes on s\xc3\xa4ilinud aorist, mis eksisteeris vanavene keeles, aga mis t\xc3\xa4nap\xc3\xa4eva vene keelest on kadunud._NEWLINE_12.\xe2\x80\x9315. sajandil oli Pomorje Veliki Novgorodi koloonia. Pomoorid on sel perioodil Novgorodi kandist v\xc3\xa4lja r\xc3\xa4nnanud asunike j\xc3\xa4rglased, kes osaliselt assimileerisid soome-ugri p\xc3\xb5liselanikkonna._NEWLINE_Vene kroonikates mainitakse nimetust pomoor esimest korda 1526. aastal._NEWLINE_Pomooride traditsioonilised elatusallikad olid kalap\xc3\xbc\xc3\xbck, vaalap\xc3\xbc\xc3\xbck, jahipidamine ja p\xc3\xb5hjap\xc3\xb5drakasvatus. Oluline oli merekaubandus P\xc3\xb5hja-Norraga, kuhu m\xc3\xbc\xc3\xbcdi teravilja ja kala (pomoorikaubandus)._NEWLINE_Pomooride seas oli levinud laevaehituskunst. Nad kasutasid purjelaevu, mida nimetatakse kot\xc5\xa1ideks. Nendega seilasid nad mitte \xc3\xbcksnes \xc3\xbcmber Koola poolsaare ja Kanini Kolgujevi saarele, vaid koguni Novaja Zemljale ja Teravm\xc3\xa4gedele, mida nad tundsid nimega Grumant. Teravm\xc3\xa4gedele v\xc3\xb5isid nad j\xc3\xb5uda juba 12. sajandil._NEWLINE_Pomoorid asutasid 1572 Tazi j\xc3\xb5ele Mangazeja, millest sai Venemaa esimene p\xc3\xb5hjapolaarjoone taga asunud linn (1662 j\xc3\xa4i t\xc3\xbchjaks ja 1677 j\xc3\xa4eti ametlikult maha)._NEWLINE_Pomoorid on peamiselt \xc3\xb5igeusklikud. Nende hulgas on ka palju vanausulisi."